MTLS มีศักยภาพในการขยายตัวอีกมากตามการขยายสาขา-ต้นทุนทางการเงินต่ำ
MTLS โบรกฯมองมีศักยภาพที่จะขยายตัวได้อีกมาก ซึ่งมาจากการขยายสาขาและต้นทุนทางการเงินที่ต่ำลง โดยมีเป้าหมายคือ เปิดสาขาให้ได้ 1,400 แห่งกระจายทั่วประเทศภายในปี 2560 ซึ่งจะทำให้รายได้และกำไรเพิ่มขึ้นเป็นเท่าตัวจากปี 2557 แนะนำซื้อให้ราคาพื้นฐาน 23 บาท
25 มิ.ย. 2558

บล.ดีบีเอสฯ ระบุในบทวิเคราะห์วันนี้ (25 มิ.ย.) ว่า บริษัท เมืองไทย ลิสซิ่ง จำกัด (มหาชน) หรือ MTLS มีศักยภาพด้านการเติบโตที่ดี ในช่วงที่ผ่านมาความจำกัดของแหล่งเงินทุนทำให้การเติบโตของบริษัทไม่มาก แต่ขณะนี้ข้อจำกัดนี้ไม่ได้เป็นประเด็นแล้ว โดยบริษัทมีความพร้อมที่จะเติบโตได้เต็มศักยภาพ เป้าหมายของ MTLS คือ เปิดสาขาให้ได้ 1,400 แห่งกระจายทั่วประเทศภายในปี 2560 ซึ่งจะทำให้รายได้และกำไรเพิ่มขึ้นเป็นเท่าตัวจากปี 2557 (รายได้ปี 2560 จะเพิ่มขึ้น 114% จากปี 2557 ที่ 7.4 พันล้านบาท และ DBSV คาดการณ์กำไรสุทธิขยายตัว 113% ใน 3 ปี)
สำหรับโครงสร้างธุรกิจ ปัจจุบันมีฐานลูกค้า 6 แสนราย มีสาขา 680 แห่ง ณ สิ้นมี.ค.58 การปล่อยสินเชื่อรับจำนำรถจักรยานยนต์อยู่ที่ 3,000-30,000 บาท/คัน อายุรถไม่เกิน 12 ปี อายุสินเชื่อ 10-24 เดือน ส่วนรถยนต์ปล่อยอยู่ที่ไม่เกิน 200,000 บาท/คัน อายุรถไม่เกิน 25 ปี อายุสินเชื่อ 10-24 เดือนสำหรับสินเชื่อต่ำกว่า 30,000 บาท และ 12-50 เดือนสำหรับสินเชื่อตั้งแต่ 30,000 บาทขึ้นไป โครงสร้างพอร์ตสินเชื่อเป็นรถจักรยานยนต์, รถยนต์ 18% และที่เหลือเป็นรถการเกษตรและสินเชื่อส่วนบุคคล ส่วนโครงสร้างรายได้ เป็นรายได้ดอกเบี้ย 85% และรายได้ค่าธรรมเนียม 15% สำหรับ Spread ในปี 2557 อยู่ที่ 17.6% ส่วนปี 58 คาดว่าจะเพิ่มเป็น 18.9%
ขณะเดียวกันเติบโตไปพร้อมกับฐานะการเงินที่แข็งแกร่ง การเปิดสาขาอย่างรวดเร็ว (+300 แห่ง) ทำให้สินเชื่อใหม่เติบโตก้าวกระโดด 32% และขนาดของพอร์ตเพิ่มขึ้น 34% ด้านกำไรสุทธิเติบโต 38% ในปี 2558 ทั้งนี้ MTLS ยังคงเน้นธุรกิจสินเชื่อจำนำรถจักรยานยนต์และรถยนต์ การที่มีสัดส่วนหนี้สินต่อทุนต่ำ โดยสิ้นมี.ค.58 อยู่ที่ 0.6 เท่า เปิดช่องให้บริษัทมีความยืดหยุ่นในการลงทุน ด้าน NPL Ratio อยู่ในระดับต่ำเพียง 1.3% ในสิ้นมี.ค.58 บ่งชี้ถึงการบริหารความเสี่ยงที่ดี รวมทั้งมี Coverage Ratio ที่สูงมากถึง 295% ในสิ้น 1Q58 ทำให้ความเสี่ยงในการตั้งสำรองค่าเผื่อฯ มากๆ นั้นลดลง
DBSV เริ่มทำการวิเคราะห์ด้วยคำแนะนำซื้อ ให้ราคาพื้นฐาน 23 บาท ซึ่งอิงกับ Gordon Growth Model (20% ROE, 10% growth, และ 11% cost of equity) MTLS เป็นหุ้นเติบโตที่น่าสนใจ เรามองว่าบริษัทยังมีศักยภาพที่จะขยายตัวได้อีกมาก ซึ่งมาจากการขยายสาขาและต้นทุนทางการเงินที่ต่ำลง 